**Tema 9: Elevens videre forløb i uddannelsessystemet**

For at undersøge dette, kontakter vi UU, der sender en statistik over, hvor vores elever kommer hen efter skolegang på Grindsted Privatskole. Det viser, at alle 18 elever er videre i uddannelsessystemet. Det er både til 10. klasse på efterskoler og 10. folkeskole samt ungdomsuddannelser. Det er det samme billede, som vi kender fra tidligere år.

Skolen har et tæt samarbejde med UU omkring valg af uddannelsesretning, og skolen har som en klar målsætning at alle elever, når de forlader skolen, fortsat har lyst til at lære mere og fortsætte i ungdomsuddannelser. Vi ser med tilfredshed, at eleverne vælger bredt mellem ungdomsuddannelser – altså både til erhvervsfaglige og almene ungdomsuddannelser.

Bemærkning:

Det seneste skoleår (20-21) har vi haft en større udskrivning til efterskole i 9. klasse, end vanligt. Det tilskriver vi, at 8. klasse i længere perioder var hjemme i online undervisning, hvor relationerne til klassekammerater var vanskelige at fastholde, og valget om at komme på efterskole i 9. klasse blev let at tage. Det ændrer dog ikke ved, at alle elever kommer videre i uddannelsessystemet og udskrivning til efterskole i dette skoleår er tilbage på det forventelige niveau.

Evalueret af skolens ledelse og godkendt af bestyrelsen 1.marts 2022.

**Tema 10: Skoleledelsens kvalitetssikring og -udvikling af undervisningen**

Kvalitet og udvikling af undervisning er essentielt for en skole. Det må og skal ledelsen til stadighed have fokus på. I en skolehverdag sikres det på mange forskellige måder og med mange forskellige involverede.

**Bestyrelsen**: Bestyrelsen sætter de overordnede mål. I dette skoleår har bestyrelsen færdiggjort en beskrivelse af skolens profil. Den er tilgængelig på skolens hjemmeside. Her står der bl.a, at på Grindsted Privatskole år man i skole for at lære noget. *”På GP vil vi, at det enkelt barn mødes med en høj faglig standard, så alle inspireres og motiveres til faglig og personlig udvikling”.* Skolens profil er til stadighed til drøftelse i bestyrelsen for at sikre muligheder for at det sker i skolens hverdag.

**Ledelsen**: I ledelsen sættes de overordnede mål og rammer for skoleåret med udgangspunkt i skolens pædagogiske målsætning, skolens profil og UVMs læringsmål. Der træffes beslutninger om ændringer og tilretninger undervejs i skoleåret, hvilket sker gennem drøftelser med hele lærergruppen på lærer/pædagog personalemøder, med teams og individuelt med den enkelte lærer i dagligdagen og til MUS. Disse møder er skemalagte i hele skoleåret, så den nødvendige tid gives. På skolen aftales videreuddannelse med den enkelte og ud fra en helhedsvurdering af skolens aktuelle situation.

Forberedelsestid: Skolen fastholder tid til forberedelse, der ikke kan bruges til øvrige opgaver. Personalet har store frihedsgrader i at planlægge deres arbejdstid, for at det netop giver mening og sikrer kvalitet.

Nye medarbejdere sikres ekstra tid til forberedelse og samarbejde, da vi vurderer, at det er vigtigt for at kunne sikre kvalitet og udvikling. Vi har indført en ”buddy-ordning” for nye medarbejdere.

Fagudvalg: Der afsættes tid til at lærere kan mødes i fagudvalg for at udvikle undervisningen. Dette er dog et område, vi som ledelse ønsker at evaluere yderligere, da vi ser, at det har stor betydning på nogle områder, mens andre har det mindre betydning.

Kommunale fagudvalg: På samme måde ser vi, at det i nogle kommunale fagudvalg giver god mening, at vi deltager, mens vi er i dialog med de enkelte faglærere om, hvilke af de kommunale fagudvalg, der fortsat skal prioriteres. Det er altså noget, vi løbende evaluerer på.

Vækstmodellen (Virker.dk) anvendes ofte for at evaluere og finde nye muligheder for en given udfordring. Der prioriteres dobbeltlærertimer i indskolingen for at sikre en god skolestart og elever med særlige behov får målrettet ekstra støtte. Ledelsen har gennem flere år sikret tid til udvikling dels gennem kursusdage for personalegruppen, studieture, deltagelse i netværk og en høj grad af medarbejderinvolvering. Ledelsen har ugentlige møder med fokus på, hvordan skolen som helhed udvikler sig og hvordan den enkelte medarbejder får mulighed for at udvikle sig. For ledelsen er udviklingen af undervisningen omfattet af både elevernes trivsel og læring.

Derfor sættes der betydelige resurser af til både uddannelse og muligheder for sparring og personlig udvikling til medarbejdere på Grindsted Privatskole.

**Særlige områder til evaluering**

 **Corona – online undervisning** – hvordan sikres faglig udvikling og kvalitet

I de seneste 2 år har de store skift i måder at undervise på naturligvis påvirket undervisningen. At skolen har måttet ændre undervisningsform på ganske kort tid og flere gange har gjort det vanskeligt at følge de lagte planer. Skolen har valgt under nedlukningerne at følge skemaet, så vidt muligt og med så stor grad af elevinvolvering, som muligt. Dvs. med tændt kamera og stor kontakt mellem elev og lærere. Vi er bevidste om, at ikke alle fag egner sig til online undervisning, men vi vurderer, at vi i skolens grundfag har kunnet gennemføre undervisningen tilfredsstillende.

Vi har desværre ikke haft lovhjemmel til at fortsætte denne online undervisning i perioder, hvor klasser har været ramt af massive smittetilfælde hos både elever og lærere. Her havde vi gerne set muligheder for at lærere, der var i isolation, kunne undervise online til gavn for også de elever, der var hjemme i isolation.

Overordnet set, vurderer vi, at eleverne på nuværende tidspunkt er på niveau i f.t. undervisningens mål, men vi vurderer også, at der stadig er et stykke vej, til vi har trivsel og fællesskab på niveau som før Corona.

**Samarbejde med forældre og barnets stemme**

Evalueringen at kvalitetssikring og udvikling af undervisningen på en fri grundskole sker naturligt og fortløbende i et samarbejde med forældre. Her har skolen igennem de senere år evalueret på formen og tilpasset den. Evalueringen er sket i lærerteams og i samarbejde med ledelsen. Skolehjem-samtaler skal give mening, og er i nogle tilfælde udbygget med særlige elev-udviklingssamtaler. Elevens stemme er vigtig. Også i forældresamarbejdet. Kvalitetssikring gælder også i forhold til elever med særlige behov, og her er barnets stemme også vigtig at have med.

**Kommende drøftelser og overvejelser**
For at sikre en fortsat udvikling af skolens kerneopgave, nemlig elevernes læring og trivsel:

Skolen har gennem mange år benyttet onlineportaler for at give lærere og elever mulighed for at anvende materialer, der konstant er up-to-date frem for skolebøger, der forældes. Vi oplever i dag, at der er en god blanding af online og fysiske undervisningsmaterialer, og lærerne udvikler egne materialer. Skolen råder desuden over nye undervisningsværktøjer, så som Blue Bots, Micro Bits og et stort udvalg af LEGOs undervisningsmaterialer og værkstedsmaterialer. Udfordringen er, at der fortsat udvikles og findes anvendelse for dette.

Skolen deltager i Billund Builds, som er en innovativ uge, hvor eleverne engageres til at finde nye veje og løsninger. Deltagelse i Naturfagsmaraton er en lignende undervisningsindsats. Skolen er i dette skoleår i dialog med Lego Fonden i forhold til at arbejde mere legende (Playful Learning), for derigennem at skabe et større engagement og læringslyst hos den enkelte. Vi skal fortsat være nysgerrige på, hvad der skaber læring hos eleverne, og hvad er vigtigt at lære dem for at kunne være aktivt deltagende i fremtidens samfund. Vel at mærke en fremtid, vi kun kan gisne om. Vi forventer, at der i de kommende år vil være flere tiltag i samarbejde med f.eks CoC-Playful Learning for at øge elevers lyst til læring og deraf følgende læring.

Udvikling af elevernes kompetencer er ligeledes et område, vi kommer til at arbejde med og evaluere på i den kommende tid. Spørgsmål som omhandler, hvad der er vigtigt, at vi som skole i det 21. århundrede lærer eleverne, skal til stadighed være spørgsmål, vi stiller os selv. År efter år.

**Evalueret af skolens ledelse og godkendt af bestyrelsen 1. marts 2022.**